金山行
作者：郭祥正
朝代：宋

paragraphs: 金山杳在滄溟中，雪崖冰柱浮仙宫。
乾坤扶持自今古，日月彷彿躔西東。
我泛靈槎出塵世，搜索異境窺神功。
一朝登臨重歎息，四時想像何其雄。
捲簾夜閣挂北斗，大鯨駕浪吹長空。
舟摧岸斷豈足數，往往霹靂搥蛟龍。
寒蟾八月蕩瑤海，秋光上下磨青銅。
鳥飛不盡暮天碧，漁歌忽斷蘆花風。
蓬萊久聞未成往，壯觀絕致遙應同。
潮生潮落夜還曉，物與數會誰能窮。
百年形影浪自苦，便欲此地安微躬。
白雲南來入我望，又起歸興隨征鴻。